Rijeka, 18. prosinca 2020.g.

**OBJAVA ZA MEDIJE**

**OMILJENI PROFESOR POZIVA NA PRAZNIKE U BALTHAZARGRADU**

**UZ VESELI FOTO KUTAK I SLATKA IZNENAĐENJA**

**Praznici pred nama ove su godine malo drugačiji od onih kakve svi priželjkuju, no oni su ipak stigli pa tako i na adresu 51000 Balthazargrad tj. na istoimenu izložbu koja je u sklopu programa Rijeke 2020 – Europske prijestolnice kulture postavljena u Muzeju moderne i suvremene umjetnosti u Rijeci, a koju je u nepuna dva mjeseca razgledalo više od četiri i pol tisuće ljudi!**

Dosjetljivi profesor Balthazar ponovno je pokrenuo svoj stroj te velike i male sugrađane poziva na **Praznike u Balthazargradu**, naravno, pod maskama i u skladu sa svim važećim epidemiološkim mjerama.

**U prizemlju riječkog MMSU-a postavljen je, naime, prigodno uređeni veseli foto kutak**, **s garantirano najvećom koncentracijom šarenih lampica po metru kvadratnom!** Tri mirisne smreke, koje će po završetku praznika biti vraćene u prirodu, Profesor je okitio EPK zvončićima, a posjetitelji koji dođu na izložbu i fotografiranje, **ispod bora će pronaći malo slatko hrskavo iznenađenje** koje je Balthazar (u ovom slučaju Balthamraz) pripremio uz pomoć svojih prijatelja iz **PIK-a Rijeka**.  
U uređenju prigodnog foto kutka Profesoru su pomogle autorice crteža Balthazargrada - studentice Akademije primijenjenih umjetnosti u Rijeci **Ivana Babić** i **Nikolina Janjić**, ujedno i volonterke Europske prijestolnice kulture.

Također, sve one koji još uvijek nisu uspjeli izraditi ili nabaviti božićni poklon svojim mamama, tatama, susjedima, prijateljima, nonama i nonićima, Profesor podsjeća na **prigodnu božićnu prodaju EPK suvenira po sniženim cijenama, koji se uz razne suvenire iz Balthazarove radionice, mogu nabaviti u muzejskom dućanu**.

Radno vrijeme MMSU-a je **od utorka do petka od 12.00 do 19.00 sati, a subotom i nedjeljom od 10.00 do 17.00 sati**. Blagdanom i praznikom Muzej ne radi, a **na Badnjak 24. prosinca i na Staru godinu 31. prosinca 2020.g. Muzej radi skraćeno, od 10.00 do 14.00 sati**. Izložba 51000 Balthazargrad ostaje otvorena do 23. siječnja 2021.g.

**Pojedinačna ulaznica za izložbu može se kupiti na ulazu u muzej po cijeni od 30 kuna**, a pravo na **besplatni ulaz imaju djeca do 7 godina, nezaposleni i umirovljenici**, uz predočenje dokumenta.   
**Djeca i mladi do 18 godina, studenti i članovi strukovnih udruga i organizacija** ostvaruju popust pa za njih ulaznica košta **20 kuna**, uz predočenje važećih studentskih odnosno strukovnih iskaznica.

Podsjetimo, izložba 51000 Balthazargrad najveća je izložba programa Dječja kuća Rijeke 2020 – Europske prijestolnice kulture, nastala u suradnji s MMSU-om. Njen je naziv inspiriran činjenicom da je upravo Rijeka svojim izgledom i atmosferom poslužila Zlatku Boureku kao inspiracija za crtanje Balthazargrada u kojem omiljeni animirani profesor živi i smišlja svoje izume.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42